ต่างชาติตื่นไม่ชดใช้ภัยจลาจล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ปัญหาการเมืองของไทยไม่ได้ทำให้นักท่องเที่ยวเกิดอาการแหยงเท่านั้น แต่นักเดินทางที่จะมาประชุมในเมืองไทยก็เข็ดขยาด
ล่าสุด บริษัทรับประกันภัยในต่างประเทศ ประกาศไม่จ่ายเงินชดเชยประกันภัยการเดินทางหากเสียชีวิตหรือเกิดอุบัติเหตุจากการจลาจลที่กรุงเทพฯ
นายบรรยง วิทยวีรศักดิ์ นายกสมาคมตัวแทนประกันชีวิตและที่ปรึกษาการเงิน เปิดเผยว่า หลังจากที่รัฐบาลในหลายประเทศได้ประกาศให้ประชาชนหลีกเลี่ยงการเดินทางมาประเทศไทย เนื่องจากการปิดแยกราชประสงค์และความรุนแรงทางการเมืองที่เกิดขึ้น
ส่งผลให้บริษัทประกันหลายประเทศประกาศชัดว่ากรมธรรม์การเดินทางจะไม่คุ้มครองกรณีเดินทางเข้ามาในประเทศไทย
นายบรรยง กล่าวว่า เรื่องนี้ทางสมาคมได้รับผลกระทบโดยตรง เนื่องจากในวันที่ 57 พ.ค. 2553 นี้ ทางสมาคมเป็นเจ้าภาพในการจัดงาน “การสัมมนาตัวแทนประกันชีวิตและที่ปรึกษาการเงินแห่งเอเชียแปซิฟิก ครั้งที่ 12” 
โดยมีตัวแทนในประเทศไทยและตัวแทนจากต่างประเทศในเอเชียแปซิฟิก และทั่วโลกเข้าร่วมสัมมนา ที่ทำการซื้อบัตรเข้าร่วมงานแล้วจำนวน 7,800 คน แยกเป็นคนไทย 5,000 คน และต่างชาติ 2,800 คน และคาดว่าจะมีต่างชาติยกเลิกการเข้าร่วมสัมมนาประมาณ 500 คน 
เนื่องจากไม่มั่นใจในความปลอดภัยจากการชุมนุมต่อต้านรัฐบาลของกลุ่มคนเสื้อแดง โดยเราได้รับการสอบถามจากตัวแทนชาวต่างชาติมาโดยตลอด 
นอกจากนั้น ครอบครัวของตัวแทนต่างชาติยังไม่ยอมให้เข้ามาทำการสัมมนาในประเทศไทยด้วย ซึ่งขณะนี้ทางคณะกรรมการจัดการประชุมกำลังหารือถึงแนวทางในการช่วยเหลือกลุ่มคนที่ยกเลิกเข้าร่วมสัมมนา 
“เรายังคงเดินหน้าจัดงานสัมมนา เพราะเตรียมความพร้อมมาร่วม 2 ปี และคงไม่คืนเงินค่าสมัคร เพราะเราลงทุนในการเตรียมงานครั้งนี้ไปจำนวนมาก อาจจะมีการจัดทำซีดีงานสัมมนาส่งไปให้เป็นการชดเชย” นายบรรยง กล่าว
นายบรรยง กล่าวว่า ทางสมาคมตัวแทนต่างชาติส่วนใหญ่เข้าใจในคำชี้แจงที่ทางสมาคมมีการรายงานความเคลื่อนไหวเป็นระยะๆ เช่น ชี้แจงว่าการชุมนุมต่อต้านรัฐบาลตั้งอยู่เพียงบางจุดของกรุงเทพฯ เท่านั้น ไม่ได้กระจายทั่วกรุงเทพฯ และสถานที่จัดงานก็ห่างไกลการชุมนุมมาก 
รวมทั้งสถานที่พักซึ่งจัดให้กับตัวแทนต่างชาติที่จะเข้าร่วมงานอยู่ที่โรงแรมแชงกรีลา สามารถเดินทางขึ้นทางด่วนมาลงที่ศูนย์การประชุมเมืองทองธานีได้เลย 
vvvvvv
ประกอบกับกลุ่มผู้เข้าร่วมชุมนุมไม่ใช่เป้าหมายของการโจมตี แต่หลังจากที่มีการยิงจรวดอาร์พีจีใส่ถังเก็บน้ำมัน ทำให้ต่างชาติมองว่ามีความเสี่ยงเรื่องการก่อการร้าย ทำให้เกิดความหวาดกลัวมากขึ้น
อย่างไรก็ตาม ในส่วนของตัวแทนไทยยังไม่มีการยกเลิกเข้าร่วมสัมมนา เพราะส่วนใหญ่เข้าใจสถานการณ์เป็นอย่างดี ซึ่งทางสมาคมได้จัดรายการพิเศษในช่วงนี้ว่า ราคาบัตร 7,000 บาท จะได้รับหูฟังที่มีการแปลภาษาอังกฤษให้ฟรี เพราะมีวิทยากรจากต่างประเทศที่มีชื่อเสียงเข้าร่วมให้ความรู้ถึง 32 คน และถ้าซื้อบัตรตั้งแต่ 10 ใบขึ้นไป จะได้ราคาใบละ 6,000 บาท เพื่อดึงดูดตัวแทนให้ประเทศเข้าร่วมงานสัมมนาให้มากขึ้น 
“ช่วงแรกตั้งเป้าหมายไว้ว่าจะมีตัวแทนเข้าร่วมกว่า 1.1 หมื่นคน แต่พอเกิดเหตุการณ์ความรุนแรงจากการชุมนุมทำให้ต่ำกว่าเป้าหมายที่ตั้งไว้จำนวนมาก” นายบรรยง ระบุ
ด้านนางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ยังไม่มีภาคเอกชนติดต่อให้ทาง คปภ. ดูเรื่องกรมธรรม์ประกันภัยจลาจล หรือก่อการร้ายให้ แต่เชื่อว่าภาคเอกชนให้ความสนใจเพิ่มมากขึ้น 
ซึ่งส่วนใหญ่ของธุรกิจในประเทศไทยจะซื้อประกันภัยบางชนิดเท่านั้น ไม่ได้ซื้อคุ้มครองความเสี่ยงที่ครอบคลุมในทุกภัยและทุกสถานการณ์ จึงอยากแนะนำให้ภาคเอกชนที่กำลังพิจารณาตัดสินใจซื้อประกันภัย ได้ซื้อความเสี่ยงภัยที่ครอบคลุมทุกภัยทุกสถานการณ์ 
“ยกตัวอย่างไฟไหม้ คนไม่ค่อยตื่นตัวกัน แต่พอเห็นไฟไหม้บ้านข้างบ้าน ถึงเริ่มคิดที่จะหาประกันภัย เพื่อป้องกันล่วงหน้าควรจะซื้อให้ครอบคลุม” นางจันทรา กล่าว
ก่อนหน้านี้ นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร โรงแรมเซ็นทรัลพลาซา เปิดเผยว่า ทางผู้บริหารโรงแรมเครือเซ็นทรัล และห้างสรรพสินค้าเซ็นทรัล ตัดสินใจที่จะซื้อประกันภัยความคุ้มครองจากการก่อการร้าย และภัยจลาจล เพื่อคุ้มครองโรงแรมและห้างสรรพสินค้าทุกแห่งทั่วประเทศ จากเดิมที่คุ้มครองเฉพาะทางภาคใต้เท่านั้น
ขณะนี้ได้ทำหนังสือเพื่อเสนอทำประกันภัยไปแล้ว ในอัตราเบี้ยประกันภัยเท่ากับทางภาคใต้คือ ที่ 0.17% ของวงเงินความคุ้มครองทั้งหมด เนื่องจากเห็นว่าความเสี่ยงดังกล่าวสามารถเกิดขึ้นได้ในทุกพื้นที่ จากเดิมที่มองว่ามีความเสี่ยงเฉพาะในเขตพื้นที่ภาคใต้เท่านั้น
สำหรับความคุ้มครองที่ต้องการก็จะมีเรื่องความเสียหายที่เกิดจากการจลาจล การประท้วง การก่อการร้าย และธุรกิจหยุดชะงักจากเหตุการณ์ดังกล่าว ขณะนี้อยู่ระหว่างการตอบรับจากบริษัทประกันภัยว่าจะได้ตามอัตราเบี้ยที่เสนอไปหรือไม่ 
ตรงกันข้ามกับ ห้างสรรพสินค้าเกษร พลาซ่า ที่ได้ทำประกันภัยคุ้มครองความเสี่ยงภัยทุกชนิด รวมถึงประกันภัยก่อการร้ายมานานแล้ว เพื่อป้องกันความเสี่ยงที่จะเกิดขึ้น 
ส่วนโรงแรมอโนมา มีประกันความเสี่ยงภัยทุกชนิด แต่ไม่มีประกันภัยคุ้มครองความเสี่ยงจากการก่อการร้ายและประกันภัยจลาจล เนื่องจากไม่มีบริษัทประกันภัยรับประกัน ประกอบกับ อัตราเบี้ยประกันภัยก็แพง
ก่อนหน้านี้ นางจันทรา ได้มีหนังสือถึงบริษัทประกันชีวิต และบริษัทประกันวินาศภัย ในการตรวจสอบรายชื่อประชาชนที่เสียชีวิตได้ทำประกันไว้กับบริษัทใด รวมถึงความเสียหายทางด้านทรัพย์สิน เพื่อเร่งดำเนินการจ่ายค่าสินไหมทดแทนอย่างรวดเร็วให้กับทายาทของผู้เสียชีวิตต่อไป
ส่วน ประกันภัยทรัพย์สินโดยทั่วไป จะมีข้อยกเว้นความเสียหายที่เกิดจากภัยจลาจล สงคราม ซึ่งจะต้องพิจารณาเป็นรายๆ ไปว่ามีเจตนาเข้าร่วมชุมนุมหรือไม่ ถ้ามีเจตนาจะไม่ได้รับความคุ้มครอง
โดยบริษัท ไทยประกันชีวิต เปิดเผยว่า จากสถานการณ์ความไม่สงบเมื่อวันที่ 10 เมษายนที่ผ่านมา ผู้เข้าร่วมชุมนุมที่เสียชีวิตเป็นผู้เอาประกันของบริษัทฯ ที่กรมธรรม์ยังมีผลบังคับจำนวน 3 ราย โดยบริษัทฯ พร้อมดำเนินการจ่ายสินไหมทดแทนให้ทันที รวมทั้งสิ้น 3.23 แสนบาท 
สำหรับ กำลังพลของกองทัพบกที่เสียชีวิตมีจำนวนทั้งสิ้น 5 นาย ซึ่งบริษัทฯ ได้รับการติดต่อจากกองทัพบกและดำเนินการจ่ายสินไหมทดแทนเป็นจำนวนรวม 3.9 ล้านบาท 
นางบุษรา อึ๊งภากรณ์ ผู้อำนวยการ สมาคมประกันชีวิตไทย กล่าวว่า ผลจากการชุมนุมต่อต้านรัฐบาล ทำให้บริษัทประกันชีวิตหลายแห่งมีการงดสอบตัวแทน เพราะหลายบริษัทมีการจัดสอบตามโรงแรมเขตย่านแยกราชประสงค์ และบางบริษัทมีสาขาอยู่ที่สยามสแควร์ ก็งดการจัดสอบ ทำให้ยอดสอบตัวแทนในช่วงเดือน มี.ค. ลดลงมาก เพราะทางบริษัทประกันชีวิต จะคำนึงถึงความปลอดภัยของผู้ที่เดินทางเข้ามาสอบในบริเวณดังกล่าว ซึ่งได้ให้ทางบริษัทประกันชีวิตเปลี่ยนสถานที่ในการจัดสอบ
“จำนวนคนเข้าสอบตัวแทนใหม่ลดลง แต่ยอดขายประกันชีวิตช่วง 2 เดือนแรกเพิ่มขึ้นมาก เป็นผลมาจากยอดขายผ่านธนาคารเพิ่มสูงขึ้น จึงไม่ได้รับผลกระทบมาก” นางบุษรา กล่าวแต่เชื่อว่าไตรมาส 3 จำนวนคนสอบตัวแทนน่าจะมากขึ้น เพราะบริษัทประกันชีวิตเร่งทำตลาดเพื่อให้ได้ตามเป้าหมายที่วางไว้ ก็จะเร่งสอบตัวแทนใหม่ เพื่อให้หาลูกค้าเข้าบริษัทเพิ่มขึ้น